Die liefde blom uiteindelik tussen Mila en BennieDie liefde blom tussen Mila Guy en Bennie Fourie. (Foto: Mila Guy/Instagram) “Dis so ongelooflik lekker om te kan sê dat hy nou my mens is. Die vlinders, wat nog nooit vantevore daar was nie, het ontplof.” Só het Mila Guy borrelend oor haar splinternuwe kêrel, Bennie Fourie, met Maroela Media gesels. Dié paartjie het Sondag 29 Mei in ’n Instagram-plasing bekend gemaak dat hulle nou in ’n romantiese verhouding betrokke is. Fourie het Guy egter Saterdag al uitgevra. “Dis al ses jaar aan die kom. Ons het deur die jare hier en daar besef dat ons van mekaar hou, maar dit het nooit verder gegaan nie.” Sy voeg skertsend by dat Fourie ses jaar lank vir haar gewag het. Vir vyf van daardie ses jaar was Fourie en Guy bure. “Hy het my al op my mooiste en slegste gesien – ons is beste maatjies.” Fourie het egter onlangs Kaapstad toe getrek, wat ses maande se stilte tussen die twee teweeggebring het. Hul vriendin, Ansu Visser, se verlowing aan Wilhelm van der Sluys vroeër vanjaar het egter die vlammetjie tussen Fourie en Guy aan die brand gesteek. Dié twee het Van der Sluys gehelp om die strand waar hy en Visser op die ou end verloof geraak het, gereed te kry. Hulle was ook in beheer van die video en foto’s wat van die geleentheid geneem is. Guy het laggend vertel dat sy en Fourie die beste mense vir die taak was, aangesien hulle vreeslik baie moeite daarmee gedoen het. “Ons het nog altyd ’n band gehad. Ek het ná die verlowing baie daaroor gebid, Ansu ook.” Sy vergelyk die pad wat sy en Fourie moes stap met een van ’n romantiese rolprent. “Dis mal hoe vinnig my hart so warm geword het. Hy was nog altyd my vriend, en nou kan ek nie glo dat hy my kêrel is nie. Dis vreemd, maar ook gemaklik.” Sy vertel skertsend dat sy verbaas is oor die aantal mense wat die verhouding voorspel en aangemoedig het. “Ek kon nie glo dat daar soveel mense is wat dit kon sien voordat ek het nie. Daar is ’n persoon wat deur al die jare met elke foto wat ek en Bennie gedeel het op Instagram gesê het dat ons net moet afhaak. Toe dit uiteindelik gebeur, het ons vir hom ’n boodskap gestuur om te sê dat dit amptelik nou amptelik is.”